文姬歸漢圖
作者：劉辰翁
朝代：宋

paragraphs: 鵲巢覆絕孔文舉，錦衾裹葬楊德祖。
銅雀春風歌舞長，獨徵悽然故人女。
故人有女勝無兒，滿眼興亡身屬誰。
琴燒笛折箏灰冷，閭巷草深歸忍饑。
美人用事單于國，細馬駝金爲余北。
曾從過鴈偕書看，又向枯魚寄聲得。
胡笳日聽心自哀，天遣前朝漢使來。
穹廬抱子送于野，欲去欲住真難哉。
大兒牽衣小兒乳，割乳分携淚如雨。
放馬兒啼漸不聞，腸斷一如初遇擄。
畫圖巧畫欲無聲，不盡賢王子母情。
踟躕拳跼各有態，未必日莫分馳能。
天長地久何終極，事已不堪回首覓。
草無南北是青青，雲有朝昏長羃羃。
琵琶恨絕妒難消，海上羝兒夢豈遥。
入見玉關天似錦，歸從金馬曉當朝。
容儀憔悴恩無骨，記問荒唐存又沒。
衛郎去我墓何斯，魏史親人禮難越。
當時一女贖元身，亂代流離更可聞。
天南地北有歸路，四海九州無故人。